Il GRUP FURLAN AL TRIONFE A MOENA TE CUINTE EDIZION
DAL FESTIVAL DE CJANÇON IN LENGHE MINORITARIE
SUNS 2013: I “LUNA E UN QUARTO” A VINCIN
IL PREMI DAL PUBLIC
La jurie e sielç i sarts ForeFingers Up
Teatri Navalge plen di int pe edizion organizade adun cu la ARLEF
Moena, ai 10 di Novembar dal 2013 – Grant sucès di public pai furlans Luna e un quarto a SUNS 2013, la selezion taliane e alpine dal Liet International, festival internazionâl de cjançon tes lenghis di minorance.
Il grup furlan, di fat, al à vinçût il premi dal public cu la cjançon “Cjale fis e no capìs” te cuinte edizion dal festival che si è davuelte a Moena, in Trentin, te ladine Val di Fassa, sabide ai 9 di Novembar. Intun Teatri Navalge plen di int nûf grups si son contindûts i doi premis in pali, chel dal public e chel de jurie: chest al è lât ai sarts ForeFingers Up cul rap “Sa Luxi ‘Su Soli”.
Coordenât de Provincie autonome di Trent, de associazion culturâl La Grenz di Moena, adun cu la ARLeF - Agjenzie Regjonâl pe Lenghe Furlane e Radio Onde Furlane, il festival al à viodût esibîsi lis formazions che par armoniis sonoris, ricjece tal cjantâ e modernitât espressive a jerin stadis selezionadis jenfri i passe cuarante partecipants al bant di concors.
Al è nassût un viaç musicâl jenfri lis lenghis regjonâls: des atmosferis mediteraniis cu la misture jenfri musiche popolâr e blues dai furlans Luna e un quarto ai energjics rapper sarts ForeFingers Up! A new Balentia's Joint; dal sound tradizionâl-progressist dal grup franco-provençâl 322, inamorât dal patois, ae misture di flamenco, swing, tango e ritmis afro dai catalans Dinatatak; de liriche dai trovadôrs associade al hip-hop dai ocitans Doctors de Trobar al rock dai musiciscj arbërëshe Peppa Marriti Band; dal metal liric dai ladins Phantom ai svuizars di lenghe rumance Tawnee. Fin al zovin grup ladin Cajones, che a àn vuadagnade la partecipazion a SUNS 2013 vincint la selezion locâl organizade in Otubar a Moena de associazion culturâl La Grenz.
Cussì pal secont an di file, il Friûl al puarte a cjase il premi dal public: l’an passât a Udin a vincerin i Jonokognos, chest an ur è tocjât ai Luna e un quarto, che a àn batût par uns vincj vôts il grup di cjase, i Cajones. I Luna e un quarto a son nassûts tal 2009 e a àn za vinçût il Premi Friûl. Te lôr musiche e metin dongje al calôr dai struments acustics ae profonditât di une ghitare eletriche, miscliçant atmosferis mediteraniis, musiche popolâr e sonoritât blues rusinidis. Sul palc dal Navalge, Tomas Vergendo e Jacopo Casadio, compagnâts di Alessio Turco “Balute”, Boris Sciacchitano, Cristian Toneatto “Colete”, Davide Sciacchitano e Sergio Galasso a àn spiegât che il grup al à sielzût chest non cul fin di podê, come che e fâs la lune, incididi in maniere positive sul umôr de int, e che tal specific il toc presentât, cuntun titul che al riclam un mût di dî dut furlan, al è une critiche ae omologazion, ven a stâi, un “imni” aes diferencis, ancje a chês linguistichis des minorancis.
Un grant ringraciament al è stât fat dal grup a Radio Onde Furlane, che cul Premi Friûl e à vût une part impuartante te lôr afermazion e che cu la direte radiofoniche di Moena e à permetût di scoltâ il conciert ancje ai furlans che no àn podût partecipâ di persone.
Il sucès dal grup al festival – al comente il diretôr de ARLEF, William Cisilino – al mostre che la musiche furlane e je plui vive di simpri e e rive a jessi un strument pe difusion de lenghe cetant eficaç e sugjestîf, bon di interpretâ ducj i stimui creatîfs di une gjenerazion che i ten a fevelâ te sô lenghe.
Chest an, pe seconde volte, il festival si è davuelt fûr dal Friûl, daspò de edizion dal 2011 a Falera, tal Cjanton svuizar dai Grisons.
“Al è di cinc agns – al ricuarde Cisilino - che o organizìn chest event musicâl, nassût juste tal 2009 in Friûl par promovi e meti in rêt lis musichis di minorance di Europe, e a ogni edizion o viodìn che il festival al cres in cualitât e par numar di partecipants, slargjantsi ancje a altris areis di minorance. Chest an la colaborazion cu la Provincie autonome di Trent, la Regjon Trentin-Südtirol, l’Istitut Cultural Ladin "Majon di Fascegn", il Comun general de Fascia, la Azienda per il Turismo Val di Fassa, La Usc di Ladins e l’Uniun Ciantauturs Ladins, e je stade otime e e à puartât un alte partecipazion di public”.
Dilunc de serade e à sunât lis Ganes, band cuntun non origjinari de mitologjie alpine che e vevin partecipât ancje ae edizion 2009 di Suns, musicistis de Val Badie che cul lôr repertori ladin a son rivadis ae notorietât internazionâl, soredut tal forest.
Cjalcje achì
par vê plui informazions su la serade.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn